 NA MWANGI MUIRURI MUUNGANO wa kutetea haki za watoto kanda ya Mlima Kenya (CSAA), umemtaka Waziri wa Usalama wa Ndani Prof Kithure Kindiki kuchunguza madai kwamba polisi Murang’a Kusini wanawakamata watoto. Muungano huo kupitia mwenyekiti wake Bw Stephen Kagwi, umesema kwamba wanaendelea kupata malalamishi kuhusu vituo hivyo. “Kisa cha hivi karibuni ni cha Septemba 2, 2023 ambapo kituo cha polisi cha Makuyu kimemtia mbaroni mtoto wa umri wa miaka 14 kwa msingi kwamba mamake mzazi alienda kutafuta usaidizi kwa mkuu wa polisi wa Murang’a Kusini Bi Jane Nyakeruma,” akasema Bw Kagwi. Mamake mtoto huyo alikuwa amelalamika kwamba mnamo Mei 22, 2023, mtoto huyo alipokuwa akitoka Mjini Thika, alinyang’anywa mkoba wake na utingo wa gari la uchukuzi wa umma lenye usajili KBG 215 A la Matsac. Rekodi katika kituo hicho zinaonyesha kwamba tukio hilo lilinakiliwa kama ripoti nambari 14 ya Julai 2, 2023. Ingawa kuna dokezi za maafisa wa kituo hicho wanaodai kwamba gari hilo lilikamatwa na utingo akatiwa mbaroni pia, rekodi hizo zinaonyesha kwamba kisa hicho bado kinachunguzwa, yaani Pending Under Investigations (PUI). Msemaji wa familia hiyo Bw Joseph Karanja, ambaye hufanya kazi katika Wizara ya Usalama wa Ndani alisema kwamba “kituo hicho cha Makuyu kina shida kubwa ya utendakazi”. “Mimi nilimpigia simu pasipo kujitambulisha na akaniambia mamlaka yote ya kuendesha kituo cha polisi yako mikononi mwa kamanda wa kituo, OCS, ambaye ni yeye, na hata wakuu wa kaunti wanajua hawafai kuingilia,” akasema Bw Karanja. Bw Kagwi alidai kwamba mkuu huyo wa Kituo cha Makuyu alisema kwamba “gari litasakwa kwa utaratibu wa stesheni lakini sio kwa mwingilio hata wa Kindiki mwenyewe”. Ni katika hali hiyo ambapo mamake mtoto huyo alifika kwa Bi Nyakeruma kusaka usaidizi na ikawa kwamba suala hilo ni sharti limulikwe. “Lakini baada ya OCS huyo kumuita katika kituo cha polisi mama na mwanawe ili wahojiwe zaidi, aliamuru mtoto awekwe kwa seli,” akasema. Taifa Leo imedokezewa na kitengo cha ujasusi cha Wizara ya Usalama wa Ndani kwamba kituo hicho cha polisi cha Makuyu kimemulikwa kwa maovu kadha, hivi karibuni ikiwa ni ripoti ya Septemba 2, 2023 chini ya urasmi MUR1719176 na kingine cha Agosti 28, 2023 lilinakiliwa kama MUR1501487. Mwenyekiti wa Kamati ya Usalama ya Murang’a Kusini Bw Gitonga Murungi amesema anafuatilia malalamishi dhidi ya kituo cha polisi cha Makuyu na kwa sasa anashirikiana na baadhi ya walalamishi. Aidha, Bi Nyakeruma, ambaye ndiye mratibu wa vituo vyote vya polisi katika kaunti hiyo ndogo ambayo kisiasa ni eneobunge la Maragua, hakupatikana kusema utundu huo wa maafisa wake unachochewa na kitu gani. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  